《寄题朱推官行斋》
宋代·丘葵

万紫千红转眼非，高斋惟与竹相宜。
自从出地有清节，直至参天无曲枝。
六月高标寒凛凛，三冬秀色绿猗猗。
此君妙处无心得，道在虚中人不知。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。